b"\n_START_ARTICLE_\nPaul Craig Roberts\n_START_SECTION_\nBiografi og karriere\n_START_PARAGRAPH_\nPaul Craig Roberts har jobbet som sekret\xc3\xa6r i det amerikanske finansdepartementet i \xc3\xa5rene 1981-82 under dav\xc3\xa6rende president Ronald Reagan. I tidsrommet 1982-1993 medvirket Roberts i den utenrikspolitiske tenketanken \xc2\xabCenter for Strategic and International Studies\xc2\xbb (CSIS), som har sitt hovedsete i Washington, D.C. Av utdannelse har Roberts en bachelor\xc2\xa0i \xc3\xb8konomi fra Georgia Institute of Technology og en doktorgrad i \xc3\xb8konomi fra University of Virginia. Roberts har jobbet som redakt\xc3\xb8r og skribent for Wall Steet Journal og BusinessWeek ved siden av \xc3\xa5 ha v\xc3\xa6rt gjesteskribent i blant annet Washington Times, The New York Times og Los Angeles Times. Roberts hevder at han ble fryst ut av de etablerte medier for \xc3\xa5 ha kritisert Bush Jr.s utenrikspolitikk \xc3\xa5penlyst og at hans siste artikkel som journalist derfor stod p\xc3\xa5 trykk i januar 2004._NEWLINE_I dag jobber Roberts videre som en uavhengig og omstridt skribent i alternative medier gjennom sitt eget nettsted og sine bokutgivelser hvor han fortsetter med \xc3\xa5 rette et kritisk s\xc3\xb8kelys p\xc3\xa5 utviklingen i Washington og Det hvite hus som han mener har hatt en sterk negativ utvikling, b\xc3\xa5de p\xc3\xa5 det innen- og utenrikspolitiske felt, siden Clinton-administrasjonen implementerte Wolfowitz-doktrinen i presidentperioden 1994-1999 som basis for sin forsvars- og sikkerhetspolitikk._NEWLINE_Roberts bok\xc2\xa0The Failure of Laissez Faire Capitalism and Economic Dissolution of the West\xc2\xa0(2012) har kommet i tysk, engelsk og kinesisk utgave, men er snart ventet \xc3\xa5 komme ut i koreansk og tsjekkisk oversettelse ogs\xc3\xa5. Andre b\xc3\xb8ker han tidligere har skrevet har blitt oversatt til spansk._NEWLINE_Roberts ble intervjuet av den norske debattanten Hanne Nabintu Herland i 2018.\n_START_SECTION_\nUtmerkelser\n_START_PARAGRAPH_\nDen 20. mars 1987 mottok Roberts L\xc3\xa9gion d'honneur av den franske finansminister, \xc3\x89douard Balladur, som var kommet til USA for \xc3\xa5 overrekke fortjenstordenen p\xc3\xa5 vegne av den franske stat som en anerkjennelse av \xc2\xabRoberts pionerarbeid med \xc3\xa5 fornye den \xc3\xb8konomiske tenking etter et halvt \xc3\xa5rhundre med statlig \xc3\xb8konomisk styring\xc2\xbb. Reagan sendte Jim Miller, sjefen for finansdepartementet, til seremonien som ble holdt i den franske ambassad\xc3\xb8rens residens i Washington, D.C. for \xc3\xa5 overrekke Roberts et personlig gratulasjonsbrev ved anledningen._NEWLINE_I 1992 ble Roberts tildelt The Warren-Brooks Award\xc2\xa0for sine journalistiske meritter og i 1993 ble han rangert i toppsjiktet som en av USAs syv viktigste journalister av Forbes Media Guide. Tildelt pris for utmerket journalisme av Den mexikanske presseklubben i 2015. Roberts takketale er gjengitt p\xc3\xa5 spansk og engelsk av Voces del Periodista Diario."